Document ID: 32013R0244

NARIADENIE KOMISIE (EÚ) č. 244/2013
z 19. marca 2013,
ktorým sa mení a dopĺňa príloha III k nariadeniu Európskeho parlamentu a Rady (ES) č. 1333/2008, pokiaľ ide o používanie fosforečnanu vápenatého [E 341 iii)] vo výživových prípravkoch určených na používanie v potravinách pre dojčatá a malé deti
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č.1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3 a článok 30 ods. 5,
keďže:
(1)
V prílohe III k nariadeniu (ES) č. 1333/2008 sa stanovuje zoznam Únie, v ktorom sú uvedené prídavné látky v potravinách schválené na používanie v prídavných látkach v potravinách, potravinárskych enzýmoch, potravinárskych arómach a živinách a podmienky ich používania.
(2)
Tento zoznam sa môže zmeniť a doplniť v súlade s postupom uvedeným v nariadení Európskeho parlamentu a Rady (ES) č. 1331/2008 zo 16. decembra 2008, ktorým sa stanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2).
(3)
V zmysle článku 3 ods. 1 nariadenia (ES) č. 1331/2008 sa zoznam Únie, v ktorom sú uvedené prídavné látky v potravinách, môže aktualizovať buď na podnet Komisie alebo na základe žiadosti.
(4)
Žiadosť o povolenie používania fosforečnanu vápenatého [E 341 iii)] ako protihrudkujúceho činidla pridávaného do výživových prípravkov určených na používanie v počiatočnej a následnej dojčenskej výžive, ako sa vymedzuje v smernici Komisie 2006/141/ES z 22. decembra 2006 o počiatočnej a následnej dojčenskej výžive a o zmene a doplnení smernice 1999/21/ES (3), bola podaná 19. júna 2009 a bola sprístupnená členským štátom.
(5)
Táto žiadosť sa týka novej položky v oddiele B časti 5 prílohy III k nariadeniu (ES) č. 1333/2008. Použitie fosforečnanu vápenatého [E 341 iii)] ako prídavnej látky v potravinách z hľadiska technologickej potreby sa týka jej jedinečných vlastností, ktorými dokáže zabezpečiť sypkosť práškových zmesí. Výrobok môže získať až 10 % svojej vlastnej hmotnosti z vlhkosti prostredia, pričom zabraňuje tvorbe hrudiek v zmesi a udržiava prípravky sypké, čo sa považuje za prínos pre spotrebiteľa.
(6)
Vedecký výbor pre potraviny informoval o bezpečnosti fosforečnanu vápenatého [E 341 iii)] ako prídavnej látky vo výživových prípravkoch, ktoré sú určené na použitie v počiatočnej a následnej dojčenskej výžive, a vo svojom stanovisku zo 7. júna 1996 (4) dospel k záveru, že používanie tejto látky je prijateľné za predpokladu, že sa neprekročí celkové množstvo vápnika, fosforu ani pomer medzi nimi.
(7)
Vápenaté soli kyseliny ortofosforečnej vrátane fosforečnanu vápenatého sú minerálne látky, ktoré sú povolené na používanie v počiatočnej a následnej dojčenskej výžive v súlade s prílohou III k smernici 2006/141/ES. Povolenie používania fosforečnanu vápenatého [E 341 iii)] ako protihrudkujúceho činidla vo výživových prípravkoch určených na používanie v počiatočnej a následnej dojčenskej výžive sa preto nepovažuje za bezpečnostné riziko, pokiaľ celkové množstvo vápnika a fosforu neprekročí limity stanovené pre tieto dva minerály ani pomer medzi nimi, ako je stanovené v uvedenej smernici.
(8)
V zmysle článku 3 ods. 2 nariadenia (ES) č. 1331/2008 je Komisia povinná požiadať Európsky úrad pre bezpečnosť potravín o vydanie stanoviska s cieľom aktualizovať zoznam Únie, v ktorom sú uvedené prídavné látky v potravinách, ktorý je stanovený v prílohe III k nariadeniu (ES) č. 1333/2008, s výnimkou prípadov, keď by príslušné aktualizácie nemali mať vplyv na ľudské zdravie.
(9)
Keďže povolenie používania fosforečnanu vápenatého [E 341 iii)] ako protihrudkujúceho činidla vo výživových prípravkoch určených na použitie v počiatočnej a následnej dojčenskej výžive by malo spĺňať limity pre vápnik, fosfor a pomer medzi nimi, ako je stanovené v smernici 2006/141/ES, aktualizácia tohto zoznamu by nemala mať vplyv na ľudské zdravie. Z tohto dôvodu nie je potrebné žiadať Európsky úrad pre bezpečnosť potravín o jeho stanovisko.
(10)
Je preto vhodné povoliť používanie fosforečnanu vápenatého [E 341 iii)] ako protihrudkujúceho činidla vo výživových prípravkoch určených na používanie v počiatočnej a následnej dojčenskej výžive.
(11)
Príloha III k nariadeniu (ES) č. 1333/2008 by sa preto mala zodpovedajúcim spôsobom zmeniť a doplniť.
(12)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Príloha III k nariadeniu (ES) č. 1333/2008 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. marca 2013

Labels: 0
3
17